
Koronavírussal kapcsolatos imaszövegek az online térben

Kulcsszavak: járvány; digitális folklorisztika; pestisszentek; imádság; imafelhívás
A koronavírus-járvány az élet szinte minden területére hatással volt, mely alól a hitélet sem
kivétel. A vallási vezetők és hívők egymás után osztották meg a pandémiával kapcsolatos
gondolataikat és kérték imádságaikban az Úr segítségét. Ezek a szövegek később tovább
terjedtek az internet különböző platformjain és több esetben variánsokban éltek tovább.
Dolgozatom a 2021. októbere és 2022. márciusa között végzett vizsgálatomra épül, ahol,
főként a koronavírus-járvánnyal kapcsolatos online felületeken fellelhető imádságokat
vizsgáltam meg. A 93 imaszöveg összesen 13 felekezettől származik és főként a járvány első
hullámára tehető. Kutatásom az online platformok sajátosságain kívül kitér arra is, hogy milyen
korábbi gyakorlatokat aktualizált, illetve újított meg a járványhelyzet, valamint, hogy miként
variálódtak a szövegek az online térben.



